Vroue moet bemagtig word – presidentsvrou | Netwerk24
Vroue moet bemagtig word – presidentsvrou
Deur Marietie Louw-Carstens 24 Augustus 2018 05:26
Baie moet nog gedoen word om vroue te bemagtig, sê dr. Tshepo Motsepe, eggenote van pres. Cyril Ramaphosa.
Sy het Donderdagaand op ’n galadinee op The Ranch, sowat 40 km buite Polokwane, gepraat as deel van vrouemaandvieringe.
Dr. Tshepo Motsepe en Margaret Mathabatha, premiersvrou van Limpopo, by huiswerkers Donderdagaand buite Polokwane. Foto: Marietie Louw-Carstens
Margaret Mathabatha, vrou van Stan Mathabatha, premier van Limpopo, het gesê sy het van vreugde gehuil toe Motsepe ingestem het om na Limpopo te kom.
Motsepe, ’n mediese dokter, het sedert Ramaphosa president geword het min in die openbaar gepraat.
Sy het gesê dat sy nie soos die res van haar familie in sakeondernemings belangstel nie.
Patrice Motsepe, mynmagnaat, is haar broer.
Motsepe het hulde gebring aan vroue soos Albertina Sisulu wat geveg het teen drakoniese apartheidswette.
“Wanneer ’n vrou behoorlike onderrig ontvang, word ’n hele nasie opgevoed.”
Huiswerkers van al die uithoeke van die provinsie is na die geleentheid aangery om die land se presidentsvrou te ontmoet.
Motsepe het gesê huiswerkers is die onbesonge helde van die samelewing.
Dr. Tshepo Motsepe en Margaret Mathabatha saam met sommige van die huiswerkers. Foto: Marietie Louw-Carstens
Dr. Tshepo Motsepe by huishulpe van Limpopo waaraan sy hulde gebring het as deel van Vrouemaandvieringe. Foto: Marietie Louw-Carstens
“Vroue wat as huishoudsters werk, word selde erken en dikwels uitgebuit. Die omstandighede waarin huiswerkers werk, moet verbeter.”
Sy sê miljoene vroue leef steeds in armoede in afgeleë landelike gebiede en het dikwels nie ’n ander keuse om as huishulpe te werk nie.
Die gaping in gelykheid tussen vroue en mans in die samelewing moet uitgewis word, sê Motsepe.
Sy het vroue ook aangemoedig om elke jaar vir ’n behoorlike mediese ondersoek te gaan om sodoende servikale kanker te voorkom.
Meer oor: Margaret Mathabatha | Polokwane | Presidentsvrou | Bemagtig
Mej. SA gaan steeds lyf wys in swemdrag